Predkladacia správa

	Dňa 18.2.2003 adresovala Rada Európskej únie výzvu kandidátskym krajinám EÚ
vrátane Slovenskej republiky na úhradu 50 % poplatku vo výške 196 900 EUR/ 8 239 tis SKK (kurz k 11.3.2003) za inštaláciu a prevádzkové náklady v prvom roku používania troch informačných sietí EÚ (COREU/CORTESY, ESDP-NET a EXTRANET). EÚ ho žiadala uhradiť do 15.3.2003. Podľa prvotnej informácie Rady EÚ z konca minulého roku malo k úhrade uvedených nákladov dôjsť až v r. 2004. 

Ministerstvo zahraničných vecí nemá rezervu na úhradu poplatkov za pripojenie SR na informačné systémy EÚ. Z uvedeného dôvodu MZV SR navrhuje finančné krytie týchto výdavkov zabezpečiť uvoľnením finančných prostriedkov v sume 196 900 EUR/8 239 tis. SK z rezervy vlády SR s tým, že tieto budú účelovo určené na úhradu uvedených poplatkov.	 

	Počítačové siete COREU/CORTESY, ESDP-NET a EXTRANET sú špeciálne komunikačné siete umožňujúce účasť členských krajín EÚ na aktivitách II. piliera EÚ ako aj výmenu informácii k ďalším problematikám spoločného záujmu. 

	Technické riešenie napojenia na siete EÚ je v rámci únie unifikované. Členské krajiny si nemôžu individuálne zadovážiť potrebné vybavenie. Výhradným distribútorom prostriedkov slúžiacich na napojenie na informačné siete EÚ je Sekretariát Rady EÚ. 

Napojenie na informačné systémy EÚ je základným predpokladom účasti na spolupráci členských krajín EÚ v politických otázkach. Kandidátske krajiny EÚ budú na informačné siete únie napojené postupne po podpise Prístupovej dohody 16.4.2003. V prechodnom období do získania plnoprávneho členstva v EÚ budú mať štatút prijímateľa správ (pozorovateľa) s cieľom pripraviť sa na plnohodnotnú účasť na aktivitách únie v postavení členskej krajiny.